Habakuke 3 | Bibele e Inthaneteng | Phetolelo ea Lefatše le Lecha
3 Thapelo ea moprofeta Habakuke ka lipina tsa koli-ea-malla: 2 Jehova, ke utloile tlaleho e mabapi le uena.+ Jehova ke tšohile ka lebaka la mosebetsi oa hao.+ Bohareng ba lilemo u ke u o phelise! Bohareng ba lilemo e se eka u ka o tsebahatsa. Nakong ea pherekano, e se eka u ka hopola ho bontša mohau.+ 3 Molimo o tlile a tsoa Temane, Ea Halalelang a tsoa Thabeng ea Parane.+ Seʹlah.+ Ho hlompheha ha hae ho ile ha koahela maholimo;+ ’me lefatše la tlala thoriso ea hae.+ 4 Ha e le khanya ea hae, e ile ea e-ba feela joaloka leseli.+ O ne a e-na le mahlaseli a mabeli a tsoang letsohong la hae, ’me matla a hae a ne a ipatile moo.+ 5 Lefu la seoa le ne le ntse le tsamaea ka pel’a hae,+ le feberu e chesang e ne e tsamaea maotong a hae.+ 6 O ile a ema a sa sisinyehe, e le hore a ka sisinya lefatše.+ O ile a bona, joale a etsa hore lichaba li tlōle.+ Lithaba tsa ka ho sa feleng li ile tsa thuhakanngoa;+ maralla a hlolang ka nako e sa lekanyetsoang a inama.+ Metsamao ea khale ke ea hae. 7 Tlas’a se kotsi ke ile ka bona litente tsa Kushane. Masela a litente tsa naha ea Midiane+ a ile a qala ho tsukutleha.+ 8 Na ke khahlanong le linōka, Jehova, na ke khahlanong le linōka bohale ba hao bo tukang,+ kapa na khalefo ea hao e khahlanong le leoatle?+ Etsoe u ile ua qala ho palama lipere tsa hao;+ likoloi tsa hao e ne e le poloko.+ 9 Seqha sa hao se koaholloa hore se be feela.+ Likano tse hlapanyelitsoeng tsa meloko ke ntho e boletsoeng.+ Seʹlah. U ile ua qala ho arola lefatše ka linōka.+ 10 Lithaba li ile tsa u bona; tsa e-ba bohlokong bo boholo.+ Metsi a pula ea lialuma a ile a feta. Boliba ba ntša molumo+ oa bona. Ba phahamisetsa matsoho a bona phahameng. 11 Letsatsi—khoeli—tsa ema tsi!+ libakeng tsa tsona tsa bolulo tse phahameng.+ Metsu ea hao ea ’na ea tsoa joaloka leseli.+ Ho halima ha lerumo la hao ea e-ba khanya.+ 12 Ua qala ho pholletsa le lefatše ka nyatso. Ua qala ho pola lichaba+ ka bohale. 13 Hape u ile ua tsamaea bakeng sa poloko ea batho ba hao,+ ho pholosa motlotsuoa oa hao. Ea ka sehloohong ho tsoa ntlong ea ea khopo u ile ua mo roba likoto.+ Motheo o pepesitsoe, ho ea fihla holimo molaleng.+ Seʹlah. 14 Ka melamu ea hae u hlabile+ lihlooho tsa bahlabani ba hae ha ba tsamaea joaloka moea o matla oa sefefo ho nkhasanya.+ Nyakallo ea bona e fetisisang e ne e le joaloka ea ba ikemiselitseng ho harola ea hlorileng sebakeng se patehileng.+ 15 U ile ua hatakela ka lipere tsa hao ho pholletsa le leoatle, ho pholletsa le qubu ea metsi a mangata.+ 16 Ke ile ka utloa, ’me mpa ea ka ea qala ho lubeha; molomo oa ka oa thothomela ka lebaka la molumo oo; ho bola ha qala ho kena masapong a ka;+ ’me boemong ba ka ke ne ke ferekane, hore ke lokela ho letela ka khutso letsatsi la mahlomola,+ bakeng sa ho tla ha hae ho batho,+ e le hore a ka ba futuhela. 17 Le hoja sefate sa feiga se ke ke sa thunya,+ ’me lifate tsa morara li ke ke tsa beha litholoana; mosebetsi oa sefate sa mohloaare o ka ’na oa fella ka ho hlōleha, ’me masimo a ka ’na a se ke a hlahisa lijo;+ mohlape oa likhutšoane o ka ’na oa tlosoa lesakeng, ’me ho ka ’na ha se ke ha e-ba le mohlape oa liphoofolo tse khōlō ka masakeng;+ 18 Empa leha ho le joalo, ha e le ’na, ke tla ithabela ho Jehova;+ ke tla inyakallela ho Molimo oa poloko ea ka.+ 19 Jehova ’Musi Morena ke mafolofolo a ka;+ ’me o tla etsa hore maoto a ka a be joaloka a likhama tse tšehali,+ hape o tla etsa hore ke hate holim ’a libaka tsa ka tse phahameng.+ Ho motsamaisi ka liletsa tsa ka tse likhoele.